《暗香 乙丑春，家大人缄示梅花词，用石帚韵敬和》
清代·张芥

绣窗晓色。正梦回瘐岭，一声羌笛。小展绿纱，对此盈盈忍轻摘。

万点琼瑶缀树，彩鸾下、偷描仙笔。月乍过，筛影横斜，香气拂吟席。

梅国，久寂寂。怅万里路遥，梦痕空积。题笺欲泣，清冷官斋镇相忆。

疑是花神索笑，几朵晕、屏山轻碧。恨驿使、无便也，几时寄得。

作者简介：字笔芳，松江人。有《环翠阁诗词》。